# Lausuntoyhteenveto luonnoksesta hallituksen esitykseksi eduskunnalle vammaispalvelulain ja eräiden siihen liittyvien lakien voimaantulon lykkäämistä koskevaksi lainsäädännöksi

Hallituksen esitysluonnokseen annettiin yhteensä 121 lausuntoa. Vastaajista järjestöjä (ml. työmarkkinajärjestöt) oli 51, hyvinvointialueita 21, valtion viranomaisia 11, palveluntuottajia 3, kuntia ja kuntayhtymiä 1 ja muita lausunnonantajia 34.

Lausuntopyynnössä kysyttiin, kannattavatko lausunnonantajat esityksen tavoitetta eli uuden vammaispalvelulain voimaantulon siirtämistä ajankohdasta 1.10.2023 uuteen ajankohtaan 1.10.2024.

Lausunnonantajista 38 kannatti hallituksen esityksen mukaista uuden vammaispalvelulain voimaantulon siirtämistä ajankohtaan 1.10.2024. Vastaajista 72 esitti kielteisen kannan ja 11 lausujaa ei ottanut kantaa asiaan.

Voimaantulon siirtämistä vastustivat muun muassa asiakasjärjestöt, niiden joukossa kehitysvammajärjestöjä ja muita vammaisjärjestöjä, iäkkäitä henkilöitä sekä lapsia edustavia järjestöjä, sekä lisäksi vanhusasiavaltuutettu, usea työntekijäliitto, kaksi hyvinvointialuetta sekä lausunnon antaneita yksityishenkilöitä.

Voimaantulon siirtoa vastustavien joukossa näkyi huoli siitä, onko erillisenä valmisteluna tehtävän soveltamisalamuutoksen tavoitteena leikata vammaispalveluista. Lisäksi osassa lausunnoista pidettiin hyvin poikkeuksellisena menettelynä, että eduskunnassa juuri hyväksytty laki avataan uuteen käsittelyyn.

Apulaisoikeusasiamies piti parannuksia vammaisten henkilöiden oikeuksiin sisältävän vammaispalvelulain voimaantulon lykkäämistä ja sen perusteluja ongelmallisena. Yhdenvertaisuusvaltuutettu esitti huolensa perusoikeuksien turvaamisesta.

Voimaantulon siirtämistä kannattivat muun muassa lähes kaikki hyvinvointialueet, valtiovarainministeriö, Sosiaali- ja terveysalan lupa- ja valvontavirasto Valvira, Ihmisoikeuskeskus, Terveyden ja hyvinvoinnin laitos (THL), Hyvinvointiala HALI ry sekä osa vammaisjärjestöistä, kuten Invalidiliitto ja Näkövammaisten liitto. Suuri osa siirtoa kannattaneista toi esiin, että voimaantuloa olisi parempi siirtää 1.1.2025 saakka 1.10.2024 sijaan, jotta voimaantulo sijoittuisi vuodenvaihteeseen. Tämä helpottaisi palvelujen järjestämistä, tietojärjestelmämuutosten tekemistä, hyvinvointialueiden rahoitusta sekä vammaispalveluiden tilastointia. THL ja Hyvil Oy esittivät lisäksi vaihtoehtoina voimaantulon siirtämistä 1.4.2025 saakka, jotta aikaa lain valmisteluun sekä toimeenpanoon valmistautumiseen jäisi enemmän.

Siirtoa kannattavat perustelivat asiaa lausunnoissaan muun muassa sillä, että soveltamisala on tärkeä määritellä tarkemmin, jotta voidaan turvata yhtenäinen lain soveltamiskäytäntö ja yhdenvertainen palvelujen saanti eri hyvinvointialueilla. Lisäksi he pitivät tärkeänä uuden vammaispalvelulain jatkovalmistelun tavoitetta säilyttää laki vammaisille henkilöille tarkoitettuna erityislakina ja siten turvata vammaisten henkilöiden oikeus saada tarvitsemansa palvelut.

Aluehallintovirastot eivät osanneet sanoa kantaansa lain voimaantulon siirtämiseen, mutta pitävät tärkeänä uuden vammaispalvelulain jatkovalmistelun tavoitetta säilyttää laki vammaisille henkilöille tarkoitettuna erityislakina ja siten turvata vammaisten henkilöiden oikeus saada tarvitsemansa palvelut. Vammaisjärjestöistä kattojärjestö Vammaisfoorumi ei puoltanut eikä vastustanut siirtoa.

Lasten oikeuksia edistävät tahot esittivät, että lapsia koskevat vammaispalvelulain parannukset tulisivat voimaan alkuperäisessä aikataulussa 1.10.2023.